Nie net Beloftemaker | Netwerk24
Nie net Beloftemaker
Deur Stephan Jouber­t 14 Januarie 2020 00:00
Dit is 'n gewilde ding om te sê jy staan op die Here se Woord. Of om te sê jy het die een of ander belofte by Hom gekry. Is dit dalk hoekom sommige meer weet van God se beloftes as van sy teenwoordigheid hier en nou?
Om God te verklein tot 'n Beloftemaker is om sy rol as Heer en Hemelse Vader oop oë mis te kyk. Dink maar hoe jy self sal voel as jou familie gedurig vir almal vertel van al die beloftes wat jy aan hulle gemaak het en waaraan hulle vashou, sonder om ooit te praat oor jou mooi verhouding met hulle. Sal jy dan nie wil uitroep jy is meer as 'n klompie wandelende beloftes nie?
Dit geld God ook. Hy wil nie net bekendstaan vir sy beloftes waaraan ons moet vashou nie. Hy wil bekendstaan vir sy voltydse nabyheid aan ons. God is ons Hemelse Vader. Hy is naby aan ons, só naby dat Hy selfs die hare op ons kop tel. Weet dit en leef.